Godkendelse af statsstøtte i overensstemmelse med artikel 61 i aftalen om Det Europæiske Økonomiske Samarbejdsområde (1) og artikel 1, stk. 3, i protokol 3 til aftalen mellem EFTA-landene om oprettelse af en tilsynsmyndighed og en domstol (2) Beslutning om ikke at gøre indsigelse (Statsstøttesag nr. 94-001) (94/C 250/03)

Resumé af EFTA-Tilsynsmyndighedens beslutning om ikke at gøre indsigelse mod den støtte, som den østrigske regering planlægger at yde til BMW Motoren Gesellschaft mbH til et F& U- og investeringsprojekt i Steyr, Østrig

Ved skrivelse af 4. februar 1994, som Tilsynsmyndigheden modtog samme dag, anmeldte den østrigske regering i overensstemmelse med artikel 3, stk. 1, i protokol 3 til aftalen om Tilsynsmyndigheden og Domstolen til EFTA-Tilsynsmyndigheden, at den planlagde at yde en støtte på i alt 467,3 mio. østrigske shilling (øsch.) til BMW Motoren Gesellschaft mbH til et F& U- og investeringsprojekt ved virksomhedens motorfabrik i Steyr, Østrig. Ved skrivelse af 25. februar 1994 og 29. april 1994, som Tilsynsmyndigheden modtog på de selvsamme dage, fremsendte regeringen ændrede anmeldelser, der bl.a. reducerede den planlagte støtte til højst 454,8 mio. øsch.

Projektet omfatter forskning samt proces- og produktudvikling inden for diesel- og benzinmotorteknik og har til formål at reducere brændstofforbruget og kulstofemissionen, indføre foranstaltninger til forbedring af miljøbeskyttelsen på fabrikken samt foranstaltninger til uddannelse af de ansatte. De dermed forbundne investeringer i produktionsfaciliteter indgår tillige i projektet.

De samlede omkostninger ved projektet, som skal gennemføres over en treårsperiode, vurderes til 3 396,7 mio. øsch., hvoraf 2 855,6 mio. øsch. betragtes som berettiget til statsstøtte. Det maksimale støttebeløb, som den østrigske regering foreslår til projektet, beløber sig til 454,8 mio. øsch. i form af et tilskud efter artikel 1b, stk. 1, i garantiloven af 1977 samt tilskud efter regional- og lokalstøtteordninger. Støtten vil blive udbetalt i lige store rater over fire år begyndende i 1994.

Af de samlede projektomkostninger tegner forskning og udvikling sig for 1 314,6 mio. øsch., hvoraf 817,5 mio. øsch. er berettiget til F& U-støtte. Dette beløb er igen underinddelt i industriel grundforskning (140 mio. øsch.), anvendt forskning (381 mio. øsch.) og procesudvikling (296,5 mio. øsch), hvor støttebeløbene udgør henholdsvis 70,0, 95,25 og 44,48 mio. øsch. Projektomkostningerne til miljøbeskyttelse beløber sig til 129 mio. øsch. for foranstaltninger, der går langt ud over det krævede, og 62 mio. øsch. til foranstaltninger til opfyldelse af nye lovgivningskrav, hvor støtten beløber sig til henholdsvis 38,7 og 9,3 mio. øsch. Uddannelsesudgifterne udgør 110 mio. øsch., hvoraf 66 mio. øsch. er støtteberettigede som grunduddannelse (29 mio. øsch.) og uddannelse på arbejdspladsen (37 mio. øsch.), hvor støttebeløbene udgør henholdsvis 14,5 og 9,25 mio. øsch. Investeringsomkostningerne beløber sig til 1 781,1 mio. øsch. og den planlagte regionalinvesteringsstøtte 173,28 mio. øsch.

BMW Motoren Gesellschaft mbH, Steyr, er et 100 % ejet datterselskab af Bayerische Motoren Werke Aktiengesellschaft, München, der fremstiller en væsentlig række diesel- og benzinmotorer til moderselskabet. Fabrikken har en produktionskapacitet på 400 000 enheder pr. år, og i 1992 blev hele produktionen eksporteret til andre EØS-stater. Når projektet i 1996 er blevet afsluttet, og de omstrukturerede og udvidede produktionslinjer er blevet fuldt operative, vil produktionskapaciteten være øget til 450 000-460 000 enheder pr. år. Den øgede kapacitet skal imidlertid udelukkende anvendes til forsyning af BMW's samlefabrik i USA. Beskæftigelsen på fabrikken vil stige fra 2 124 personer i 1992 til 2 300 i 1996.

Den planlagte støtte vil blive ydet i form af tilskud fra de centrale, regionale og lokale myndigheder og vil således blive ydet af statsmidler som anført i EØS-aftalens artikel 61, stk. 1. Da der inden for bilmotorer finder en betydelig handel sted mellem de kontraherende parter i EØS-aftalen, og da den pågældende virksomhed som følge af støtteforanstaltningerne ikke skal afholde alle investeringsomkostningerne, truer disse med at forvride konkurrencen og påvirke samhandelen inden for EØS. Foranstaltningerne udgør derfor statsstøtte i henhold til EØS-aftalens artikel 61, stk. 1.

Det skal under disse omstændigheder vurderes, om en af fritagelsesbestemmelserne i EØS-aftalens artikel 61, stk. 2 eller 3, kan finde anvendelse, således at den planlagte støtte kan fritages fra det generelle forbud mod støtte i henhold til artikel 61, stk. 1. Det er særligt relevant at undersøge den planlagte støtte i lyset af artikel 61, stk. 3, litra c), og bestemmelserne om statsstøtte til motorkøretøjsindustrien, som fastsat i kapitel 23 i Tilsynsmyndighedens proceduremæssige og materielle regler for statsstøtte (3).

Formålet med reglerne er at opnå fuld gennemsigtighed med hensyn til støtte til motorkøretøjsindustrien og samtidig få indført en streng disciplin med hensyn til ydelse af støtte for at sikre, at konkurrencen ikke fordrejes. Den planlagte støtte til BMW-projektet har flere formål. I henhold til støttebestemmelserne for motorkøretøjsindustrien varierer vurderingskriterierne alt efter formålet med støtten. Det er derfor nødvendigt at undersøge de enkelte aspekter af den planlagte støtte hver for sig.

Som beskrevet i bestemmelserne for statsstøtte til forskning og udvikling (4) er EFTA-Tilsynsmyndigheden sig generelt set bevidst, at F& U-aktiviteter har en potentiel fordelagtig virkning på den økonomiske udvikling, og den er positivt indstillet over for sådanne aktiviteter, forudsat at de ikke formodes at påvirke samhandelsforholdene i negativ retning i en udstrækning, der er i strid med EØS-aftalen. Ved vurderingen af en sådan støtte inddrages forskellige faktorer i overvejelserne, herunder projektets karakter, om der virkelig er tale om reelle innovative produkter eller processer, den tekniske og finansielle risiko ved aktiviteterne og risikoen for konkurrenceforvridninger.

For industriel grundforsknings vedkommende bør støtten generelt ikke overstige 50 % af de støtteberettigede bruttoomkostninger. Efterhånden som de aktiviteter, der skal støttes, kommer nærmere og nærmere til selve markedet og vedrører anvendt forskning eller udvikling, forventer Tilsynsmyndigheden i princippet en progressivt faldende støtte.

I nærværende forslag til støtte grupperes F& U-aktiviteterne inden for projektet i fire kategorier. For den industrielle grundforskning foreslås en nominel støtteintensitet på 50 %, hvilket svarer til ovenfor nævnte maksimumsgrænse i bestemmelserne om støtte til forskning og udvikling. Den foreslåede støtteintensitet på 25 % for anvendt forskning må tillige anses for acceptabel. For procesudviklingens vedkommende er de pågældende aktiviteter blevet undersøgt af en uafhængig ekspert, der har fundet dem reelt innovative på europæisk plan. På det grundlag kan den foreslåede støtteintensitet på 15 % anses for at være rimelig. Der vil ikke blive ydet støtte til projektets produktudviklingsfase.

Projektudgifterne til miljøbeskyttelse omfatter for det første foranstaltninger, hvormed man tilsigter at opnå en miljøbeskyttelse, der er betydelig bedre end den, der kræves i lovgivningen. Den planlagte støtte til dette formål har en nominel støtteintensitet på 30 %. Der er for det andet foreslået en støtteintensitet på 15 % til foranstaltninger, der har til formål at opfylde nye lovgivningskrav. I begge tilfælde svarer støtteintensiteten til de maksimumsgrænser, der er fastsat i bestemmelserne for statsstøtte til miljøbeskyttelse (5), og må derfor anses for forenelige med EØS-aftalen.

Med hensyn til udvikling af nye produkter og produktionsprocesser samt indførelse af en ny samlestruktur anføres der i projektet foranstaltninger til uddannelse af selskabets arbejdsstyrke. De samlede projektudgifter til erhvervsuddannelse på 110 mio. øsch. omfatter 44 mio. øsch. til løn til lærlinge, som den østrigske regering med rette ikke betragter som støtteberettiget. De resterende 66 mio. øsch. er blevet klassificeret som grunduddannelse (29 mio. øsch.) og uddannelse i arbejdstiden (37 mio. øsch.). Den foreslåede støtte svarer til en støtteintensitet på 50 % for grunduddannelse og 25 % for uddannelse i arbejdstiden.

I lyset af projektets karakter anses erhvervsuddannelsesforanstaltningerne for at svare til reelle kvalitative ændringer i de kvalifikationer, der kræves af arbejdsstyrken, og for at berøre en betydelig andel af arbejdsstyrken. På grundlag heraf og da støtteniveauet ligger inden for rimelighedens grænser, anses den planlagte støtte til uddannelse for at være acceptabel.

Projektets støtteberettigede regionale investeringsudgifter beløber sig til 1 781 mio. øsch., og det foreslåede maksimale støttebeløb til dette formål beløber sig til 173,3 mio. øsch. Under hensyntagen til tidsplanen for den projekterede investering på den ene side og udbetalingen af støtten på den anden kommer den beregnede bruttostøtteækvivalent for den planlagte støtte til at ligge på 8,9 %.

I bestemmelserne om statsstøtte til motorkøretøjsindustrien som anført i kapitel 23 i Tilsynsmyndighedens proceduremæssige og materielle regler for statsstøtte bekræftes det, at investeringer i nye anlæg eller kapacitetsudvidelser inden for motorkøretøjsindustrien kan yde et værdifuldt bidrag til regionaludviklingen i ugunstigt stillede områder i EFTA-staterne. Dette forhold falder sammen med Tilsynsmyndighedens generelle positive holdning til investeringsstøtte, der ydes med henblik på at overvinde strukturelle handicap i ugunstigt stillede områder.

I henhold til EFTA-Tilsynsmyndighedens beslutning af 11. maj 1994 om støtteområder i Østrig godkendes området Steyr-Kirchdorf (Oberösterreich) som berettiget til regionalstøtte i henhold til EØS-aftalens artikel 61, stk. 3, litra c), med en maksimal støtteintensitet på 15 % (nettostøtteækvivalent). Regionalstøtteelementet i nærværende forslag ligger et godt stykke under dette loft.

I lyset af motorkøretøjssektorens følsomme karakter og den store risiko for konkurrenceforvridning må det imidlertid sikres, at støtten står i forhold til det problem, den skal løse, og at der tages behørigt hensyn til eventuel negative virkninger i sektoren som helhed, som f.eks. etablering af en betydelig overkapacitet. En uafhængig konsulent har foretaget en costbenefitanalyse med henblik på at identificere og kvantificere alle yderligere omkostninger og fordele for BMW på grund af virksomhedens beslutning om at udvide sine produktionsanlæg i Steyr sammenlignet med en tilsvarende udvidelse af en eksisterende fabrik i et centralt beliggende ikke-støtteberettiget område. Denne komparative analyse omfattede såvel yderligere investeringsomkostninger som ekstra driftsomkostninger og -fordele i de første produktionsår.

Som væsentligste resultat af analysen konstateres det, at de vurderede ekstra nettoomkostninger eller strukturelle handicap, som BMW kommer til at stå over for på grund af den geografiske placering af udvidelsesprogrammet, må skønnes at udgøre 5,9 % af den støtteberettigede regionale investering.

Med hensyn til de eventuelle negative virkninger på motorkøretøjsindustrien inden for det område, der dækkes af EØS-aftalen, har Tilsynsmyndigheden noteret sig, at den planlagte udvidelse af kapaciteten fra 400 000 enheder i 1992 til 450 000-460 000 enheder i 1996 udelukkende skal leveres til BMW's samlefabrik i USA. Investeringen vil derfor ikke føre til en overkapacitet i den relevante sektor på europæisk plan, hvilket ville have været til ulempe for BMW's konkurrenter. Som følge heraf kan en forhøjelse af støtteintensiteten, altså et tillæg, på 3 % godkendes som et yderligere incitament til regional investering, hvilket betyder en samlet acceptabel støtteintensitet på 8,9 %, hvilket svarer til den foreslåede støtteintensitet.

Da projektet forventes at have positive virkninger på regionaludviklingen, da investeringen skønnes ikke at få negative sektorielle virkninger på europæisk plan, og da den foreslåede støtte står i et rimeligt forhold til de regionale handicap, som investor står over for, kan Tilsynsmyndigheden acceptere den foreslåede støtteintensitet.

Sammenfattende mener EFTA-Tilsynsmyndigheden, at den støtte, den østrigske regering foreslår, er rimelig, når man tager hensyn til karakteren af de pågældende forsknings-, miljøbeskyttelses- og uddannelsesforanstaltninger, hvor vigtige disse aktiviteter og de dermed forbundne investeringer i produktionsfaciliteter er for udviklingen af industriområdet Steyr, der er i økonomisk tilbagegang, de med projektet forbundne omkostningsmæssige ulemper for investor, samt at investeringen ikke vil få negative sektorielle virkninger på det relevante europæiske marked.

EFTA-Tilsynsmyndigheden har derfor besluttet, i overensstemmelse med EØS-aftalens artikel 61, stk. 3, litra c), ikke at gøre indsigelse mod de planlagte støtteforanstaltninger.

(1) I det følgende benævnt »EØS-aftalen«.

(2) I det følgende benævnt »aftalen om Tilsynsmyndigheden og Domstolen«.

(3) Proceduremæssige og materielle regler for statsstøtte. Retningslinjer for anvendelse og fortolkning af artikel 61 og 62 i EØS-aftalen og artikel 1 i protokol nr. 3 til aftalen om Tilsynsmyndigheden og Domstolen. Vedtaget og udstedt af EFTA-Tilsynsmyndigheden den 19. januar 1994.

(4) Se kapitel 14 i Tilsynsmyndighedens proceduremæssige og materielle regler for statsstøtte.

(5) Se kapitel 15 i Tilsynsmyndighedens proceduremæssige og materielle regler for statsstøtte.